32006D0028
L 019/32
JURNALUL OFÍCIAL AL UNIUNII EUROPENE
DECIZIA COMISIEI
din 18 ianuarie 2006
privind prelungirea termenului maxim prevăzut pentru aplicarea de crotalii pe anumite bovine
[notificată cu numărul C(2006) 43]
(Text cu relevanță pentru SEE)
(2006/28/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1760/2000 al Parlamentului European și al Consiliului din 17 iulie 2000 de stabilire a unui sistem de identificare și înregistrare a bovinelor și privind etichetarea cărnii de vită și mânzat și a produselor din carne de vită și mânzat și de abrogare a Regulamentului (CE) nr. 820/97 al Consiliului (1), în special articolul 4 alineatul (2),
având în vedere cererile prezentate de statele membre,
întrucât:
(1)
În conformitate cu Regulamentul (CE) nr. 1760/2000, anumite state membre au solicitat prelungirea până la șase luni a termenului maxim prevăzut pentru aplicarea de crotalii bovinelor în cazul în care animalele sunt deținute în condiții de gestionare speciale iar impedimentele naturale specifice zonei respective și comportamentul extrem de agresiv al animalelor fac dificilă și chiar periculoasă aplicarea crotaliilor în termenul de douăzeci de zile de la naștere.
(2)
În aceste circumstanțe, este necesar să se autorizeze prelungirea termenului maxim prevăzut pentru aplicarea crotaliilor, sub rezerva anumitor măsuri de precauție. Este în special necesar să se asigure faptul că nu se compromite calitatea informațiilor furnizate de baza de date referitoare la bovine și că animalele cărora nu li s-a aplicat o crotalie nu sunt deplasate.
(3)
Această prelungire nu trebuie să se aplice decât exploatațiilor care beneficiază de o autorizație individuală acordată de statul membru în cauză în conformitate cu anumite criterii clar definite.
(4)
Dat fiind că măsurile prevăzute de prezenta decizie se aplică tuturor statelor membre, este necesar să se abroge Decizia 98/589/CE a Comisiei din 12 octombrie 1998 privind o prelungire a termenului maxim prevăzut pentru aplicarea de crotalii anumitor bovine care fac parte din șeptelul spaniol (2), care stabilește dispozițiile specifice pentru Spania.
(5)
Măsurile prevăzute de prezenta decizie sunt conforme cu avizul Comitetului Fondului European de Orientare și Garantare Agricolă,
ADOPTĂ PREZENTA DECIZIE:
Articolul 1
Autorizarea prelungirii termenului de marcare
Statele membre pot autoriza pentru anumite exploatații prelungirea până la șase luni a termenului maxim prevăzut la articolul 4 alineatul (2) paragraful 1 din Regulamentul (CE) nr. 1760/2000 pentru aplicarea de crotalii vacilor care alăptează și care nu sunt utilizate pentru producția de lapte, cu condiția îndeplinirii condițiilor prevăzute la articolele 2, 3 și 4 din prezenta decizie.
Articolul 2
Condiții de acordare a autorizației
(1) Statele membre pot acorda autorizațiile prevăzute la articolul 1 în cazul în care au asigurarea că au fost îndeplinite următoarele condiții:
(a)
exploatația practică creșterea extensivă cu parcurs liber a vacilor care alăptează;
(b)
zona unde sunt ținute animalele prezintă impedimente naturale importante care limitează contactele fizice cu omul;
(c)
animalele nu sunt obișnuite să intre periodic în contact cu oamenii și au un comportament extrem de agresiv;
(d)
fiecărui vițel i se poate stabili mama fără dubiu în momentul aplicării crotaliilor.
(2) Statele membre au posibilitatea de a defini criterii complementare, în special pentru a limita autorizațiile prevăzute la articolul 1 la zone geografice sau la anumite rase.
(3) Comisiei i se notifică de către statele membre dacă pun în aplicare a prezenta decizie și i de comunică, după caz, criteriile suplimentare pe care le stabilesc în conformitate cu alineatul (2).
Articolul 3
Marcajul
În exploatațiile care beneficiază de autorizația prevăzută la articolul 1, crotaliile sunt aplicate cel târziu la momentul în care vițelul:
-
ajunge la vârsta de șase luni;
-
este despărțit de mamă;
-
părăsește exploatația.
Articolul 4
Baza de date informatizată
(1) Autoritatea competentă înregistrează în baza de date informatizată privind bovinele prevăzută la articolul 5 din Regulamentul (CE) nr. 1760/2000 autorizațiile prevăzute la articolul 1 din prezenta decizie pentru exploatațiile beneficiare.
(2) În momentul declarării nașterii unui animal în conformitate cu articolul 7 alineatul (1) din Regulamentul (CE) nr. 1760/2000, deținătorii de animale informează autoritatea competentă cu privire la orice animal căruia încă nu i s-a aplicat crotalia în conformitate cu prezenta decizie.
(3) Autoritatea competentă înregistrează ca nemarcate în baza de date informatizată privind bovinele animalele cărora nu le-au fost aplicate crotalii o dată cu notificarea nașterii acestora.
Articolul 5
Controale
Autoritatea competentă efectuează în fiecare an cel puțin o vizită de inspecție în fiecare dintre exploatațiile care au primit o autorizație în temeiul articolului 1. Aceasta retrage autorizația în cazul în care condițiile prevăzute la articolul 2 nu mai sunt îndeplinite.
Articolul 6
Abrogare
Decizia 98/589/CE se abrogă.
Articolul 7
Destinatari
Prezenta decizie se adresează statelor membre.
Adoptată la Bruxelles, 18 ianuarie 2006.